## Pravilnik o veterinarskim uvjetima koji se primjenjuju u prometu i uvozu sjemena svinja domaćih vrsta

### NN 112/2008 (1.10.2008.), Pravilnik o veterinarskim uvjetima koji se primjenjuju u prometu i uvozu sjemena svinja domaćih vrsta

# MINISTARSTVO POLJOPRIVREDE, RIBARSTVA I RURALNOG RAZVOJA

**3267**

Na temelju članka 30. stavka 4. i članka 31. stavka 4. Zakona o veterinarstvu
(»Narodne novine«, br. 41/07), ministar poljoprivrede, ribarstva i ruralnog
razvoja donosi

## PRAVILNIK

### O VETERINARSKIM UVJETIMA KOJI SE PRIMJENJUJU U PROMETU I UVOZU SJEMENA SVINJA DOMAĆIH VRSTA1

POGLAVLJE I.

*Opće odredbe*

Članak 1.

Ovim Pravilnikom propisuju se uvjeti za zdravlje životinja koji se primjenjuju u
prometu i uvozu iz država članica Europske unije i trećih zemalja, sjemena
svinja domaćih vrsta (u daljnjem tekstu: svinja).

Članak 2.

1) Za potrebe ovoga Pravilnika primjenjuju se pojmovi definirani u članku 2.
Pravilnika o veterinarsko-zdravstvenim uvjetima za stavljanje u promet goveda i
svinja (»Narodne novine«, br. 69/06)2, pojmovi definirani posebnim propisima o
veterinarskim uvjetima za uvoz i provoz određenih živih ungulata3 i Pravilnika o
veterinarskim uvjetima za promet i uvoz sjemena goveda (»Narodne novine«, br.
60/08)4 te posebnim propisima o veterinarskim i zootehničkim pregledima u prometu
koji se odnose na žive životinje i proizvode s naglaskom na unutarnje tržište5.
2) Osim navedenog u stavku 1. ovoga članka, za potrebe ovoga Pravilnika
primjenjuje se i sljedeći pojam:
– »sjeme« je neobrađeni, pripravljeni ili razrijeđeni ejakulat svinja.

POGLAVLJE II.

*Promet između država članica Europske unije*

Članak 3.

U države članice Europske unije može se otpremati samo sjeme koje udovoljava
sljedećim općim uvjetima:
(a) mora biti sakupljeno i obrađeno u svrhu umjetnog osjemenjivanja u odobrenom
centru za sakupljanje sjemena koji udovoljava uvjetima zdravlja životinja u
svrhu prometa između država članica Europske unije, u skladu s člankom 5.
stavkom 1. ovoga Pravilnika;
(b) mora biti sakupljeno od svinja čiji je zdravstveni status u skladu s
odredbama Dodatka B ovoga Pravilnika;
(c) mora biti sakupljeno, obrađeno, pohranjeno i prevoženo u skladu s odredbama
Dodataka A i C ovoga Pravilnika.

Članak 4.

1) Ukoliko svi odobreni centri za sakupljanje sjemena drže samo životinje koje
nisu cijepljene protiv bolesti Aujeszkoga i imaju negativnu reakciju na
serum-neutralizacijskom testu, ili negativan rezultat na ELISA testu za bolest
Aujeszkoga, nadležno tijelo u skladu s odredbama ovoga Pravilnika:
– može odbiti prihvat sjemena iz centara za sakupljanje koji nemaju isti status,
– ne može zabraniti prihvat sjemena nerastova koji su u centru za sakupljanje
sjemena cijepljeni s G1 markiranim cjepivom, pod uvjetom da:
– je to cijepljenje provedeno samo na nerastima koji su bili serološko negativni
na virus bolest Aujeszkoga,
– serološke pretrage provedene najranije tri tjedna nakon cijepljenja nerastova
ne pokazuju prisutnost protutijala na uzročnika te bolesti.
U navedenom se slučaju uzorak sjemena iz svake dnevno dobivene serije
namijenjene prodaji podvrgava testu izolacije virusa u ovlaštenom laboratoriju
države odredišta.
2) Odredbe iz stavka 1. ovoga članka mogu se propisati i za dio područja zemlje
ukoliko svi centri za sakupljanje sjemena na tom dijelu područja drže samo
životinje koje imaju negativnu reakciju na serum-neutralizacijski test ili na
ELISA test za bolest Aujeszkoga.

Članak 5.

1) Nadležno tijelo mora osigurati da je odobrenje iz članka 3. točke (a) ovoga
Pravilnika izdano samo ukoliko centar za sakupljanje sjemena udovoljava uvjetima
iz Dodataka A, te u skladu s drugim odredbama ovoga Pravilnika. Provedbu
navedenih odredaba nadzire službeni veterinar, koji predlaže ukidanje odobrenja
u slučaju utvrđenih nesukladnosti.
2) Svi odobreni centri za sakupljanje sjemena moraju biti registrirani, s
dodijeljenim veterinarskim kontrolnim brojem. Nadležno tijelo dostavlja listu
centara za sakupljanje sjemena, s njihovim veterinarskim kontrolnim brojevima,
drugim državama članicama i Europskoj komisiji, te ih izvještava o svim
slučajevima ukidanja odobrenja.

Članak 6.

1) Svaku pošiljku sjemena mora pratiti veterinarski certifikat (u daljnjem
tekstu: certifikat), izrađen u skladu s modelom iz Dodatka D ovoga Pravilnika,
kojeg izdaje službeni veterinar države u kojoj se sjeme sakuplja, a koji mora:
(a) biti sastavljen na najmanje jednom službenom jeziku države sakupljanja i na
službenom jeziku države odredišta sjemena;
(b) pratiti pošiljku do odredišta u originalnom obliku:
(c) biti sastavljen na jednom listu papira;
(d) biti naslovljen na jednog primatelja.
2) Osim mjera iz članka 8. posebnog propisa o veterinarskim i zootehničkim
pregledima u prometu koji se odnose na žive životinje i proizvode s naglaskom na
unutarnje tržište6, država odredišta može poduzeti potrebne mjere, uključujući
skladištenje u karanteni, pod uvjetom da to ne utječe na vitalnost sjemena, radi
dobivanja konačnih dokaza u slučajevima gdje postoji sumnja da je sjeme zaraženo
ili kontaminirano patogenim organizmima.

POGLAVLJE III.

*Uvoz iz trećih zemalja*

Članak 7.

1) Nadležno tijelo može dozvoliti uvoz sjemena samo iz trećih zemalja koje se
nalaze na listi sastavljenoj u skladu s posebnim postupkom Europske komisije.7
2) Pri sastavljanju liste trećih zemalja iz stavka 1. ovoga članka uzima se u
obzir sljedeće:
(a) zdravstveni status svinja, drugih domaćih životinja i divljači u trećim
zemljama, s posebnim naglaskom na egzotične bolesti životinja i o uvjetima
okoliša u odnosnoj zemlji koji mogu ugroziti zdravlje životinja;
(b) redovito i pravovremeno izvješćivanje iz treće zemlje koje se odnosi na
pojavu zaraznih bolesti životinja prenosivih sjemenom na njenom području, a
posebno onih bolesti koje su navedene na listi bolesti Svjetske organizacije za
zdravlje životinja (OIE);
(c) pravila u odnosnoj zemlji vezano za sprječavanje i kontrolu bolesti
životinja;
(d) struktura veterinarskih službi u odnosnoj zemlji i njihove ovlasti;
(e) organizacija i provedba mjera za sprječavanje i kontrolu zaraznih bolesti
životinja; i
(f) jamstva koja treća zemlja može dati u odnosu na udovoljavanje odredbama
ovoga Pravilnika.
3) Lista iz stavka 1. ovoga članka te sve izmjene i dopune iste objavljuju se u
Službenom glasilu Europske unije.

Članak 8.

1) Nadležno tijelo može odobriti uvoz sjemena podrijetlom iz treće zemlje samo
ukoliko se centar za sakupljanje sjemena nalazi na listi.
2) Kod odlučivanja o stavljanju centra za skladištenje sjemena na listu iz
stavka 1. ovoga članka posebno treba voditi računa o veterinarskim uslugama i
nadzoru kojem podliježu centri za sakupljanje sjemena.
3) Centar za sakupljanje sjemena može biti na listi iz stavka 1. ovoga članka
ako:
(a) je smješten u jednoj od zemalja koja je na listi iz članka 7. stavka 1.
ovoga Pravilnika;
(b) ispunjava uvjete iz Dodatka A Poglavlja I. i II. ovoga Pravilnika;
(c) je službeno odobren za izvoz na podruje Europske unije od strane nadležnog
tijela države izvoznice;
(d) se nalazi pod nadzorom veterinara centra treće zemlje; i
(e) najmanje dva puta godišnje podliježe nadzoru od strane službenog veterinara
treće države.

Članak 9.

1) Sjeme mora potjecati od životinje koja je neposredno prije sakupljanja
provela najmanje tri mjeseca na području treće zemlje, koja se nalazi na listi
iz članka 7. stavka 1. ovoga Pravilnika.
2) Osim odredaba članka 7. stavka 1. ovoga Pravilnika i stavka 1. ovog članka,
ne dozvoljava se uvoz sjemena iz zemlje koja se nalazi na listi ukoliko sjeme ne
udovoljava propisanim veterinarskim uvjetima, propisanim za uvoz sjemena iz te
zemlje. Pri usvajanju uvjeta iz stavka 1. ovoga članka obvezno je uzeti u obzir:
(a) zdravstvenu situaciju na području koje okružuje centar za sakupljanje
sjemena, s posebnim naglaskom na osobito opasne zarazne bolesti po preporuci
Svjetske organizacije za zdravlje životinja (OIE);
(b) zdravstveno stanje stada u centru za sakupljanje, uključujući i uvjete za
testiranje;
(c) zdravstveno stanje životinje donora te uvjete za testiranje;
(d) uvjete za testiranje sjemena.
3) Uvjeti za zdravlje životinja utvrđuju se u skladu sa standardima iz Poglavlja
II. ovoga Pravilnika i odgovarajućih dodataka ovoga Pravilnika. Nadležno tijelo
može na temelju pojedinačnih slučajeva odlučiti o izuzecima od navedenih uvjeta,
ukoliko zainteresirana treća zemlja daje slična ili barem jednakovrijedna
jamstva u vezi sa zdravljem životinja.

Članak 10.

1) Nadležno tijelo odobrava uvoz sjemena samo uz podnošenje certifikata koji je
sastavio i potpisao službeni veterinar zemlje u kojoj je sjeme sakupljeno, a
koji mora:
(a) biti sastavljen na najmanje jednom od službenih jezika države odredišta i na
jednom od službenih jezika zemlje članice Europske unije gdje se provodi uvozna
kontrola, u skladu s člankom 11. ovoga Pravilnika;
(b) pratiti sjeme do odredišta u svom originalnom obliku;
(c) biti sastavljen na jednom listu papira;
(c) biti naslovljen na jednog primatelja.
2) Certifikat mora odgovarati modelu obrasca sastavljenom u skladu s posebnim
postupkom.8

Članak 11.

1) Nadležno tijelo mora osigurati da sve pošiljke sjemena koje ulaze na carinsko
područje zemalja Europske unije prođu kontrolu prije stavljanja u slobodni
promet ili podvrgavanja postupku carinjenja te zabranjuje unošenje sjemena u
Europsku uniju ako uvozna kontrola pri dolasku utvrdi da:
– sjeme ne dolazi s područja treće zemlje koja se nalazi na listi sastavljenoj u
skladu s člankom 7. stavkom 1. ovoga Pravilnika,
– sjeme ne dolazi iz centra za sakupljanje koji se nalazi na listi iz članka 8.
stavka 1. ovoga Pravilnika,
– sjeme dolazi s područja treće zemlje iz koje je uvoz zabranjen u skladu s
člankom 15. stavkom 2. ovoga Pravilnika,
– certifikat koji prati sjeme nije u skladu s uvjetima iz članka 10. ovoga
Pravilnika.
2) Stavak 1. ovoga članka ne primjenjuje se na pošiljke sjemena koje dolaze na
carinsko područje Europske unije, u carinskom postupku za pošiljku u provozu
namijenjenu odredištu izvan navedenog područja, osim u slučaju odbijanja provoza
kroz područje Europske unije.
3) Država odredišta može poduzeti potrebne mjere, uključujući skladištenje u
karanteni, pod uvjetom da to ne utječe na vitalnost sjemena, kako bi dobila
konkretne dokaze u slučajevima u kojima se sumnja da je sjeme zaraženo patogenim
organizmima.
4) Ako je uvoz sjemena zabranjen u skladu s odredbama stavaka 1-3. ovoga članka,
a treća zemlja iz koje se izvozi ne dozvoli povrat sjemena u roku od 30 dana za
zamrznuto sjeme, odnosno odmah za svježe sjeme, nadležno tijelo države odredišta
može narediti njegovo uništavanje.

Članak 12.

Svaka pošiljka sjemena kojoj država članica dozvoli uvoz u Europsku uniju na
temelju kontrole iz članka 11. stavka 1. ovoga Pravilnika, pri slanju na
područje druge države članice mora biti popraćena originalnim certifikatom ili
ovjerenom preslikom istog koju ovjerava nadležno tijelo odgovorno za kontrolu u
skladu s člankom 11. ovoga Pravilnika.

Članak 13.

Ako su određene mjere uništavanja sjemena sukladno članku 11. stavku 4. ovoga
Pravilnika, sve troškove nastale pri provedbi mjera snosi pošiljatelj, primatelj
ili njihov zastupnik, i to bez naknade od strane države članice.

POGLAVLJE IV.

*Mjere zaštite i kontrole*

Članak 14.

Pravila utvrđena posebnim propisima o veterinarskim i zootehničkim kontrolama u
prometu koja se odnose na određene žive životinje i proizvode s naglaskom na
unutarnje tržište9 moraju se primjenjivati posebno za organizaciju i praćenje
pregleda od strane države odredišta.

Članak 15.

1) Preventivne mjere određene u članku 10. posebnog propisa o veterinarskim i
zootehničkim kontrolama u prometu koja se odnose na određene žive životinje i
proizvode s naglaskom na unutarnje tržište10 moraju se primjenjivati u prometu
između država članica Europske unije.
2) Ne dovodeći u pitanje članke 8., 9. i 10. ovoga Pravilnika, nadležno tijelo
mora zabraniti uvoz sjemena iz cijelog ili dijela područja treće zemlje, koje se
uvozi izravno ili neizravno kroz drugu državu članicu ukoliko se u trećoj zemlji
pojavi ili proširi zarazna bolest životinja koja se može prenositi sjemenom te
može ugroziti zdravlje stoke u zemlji, ili ako to opravdava bilo koji drugi
razlog vezan uz zdravlje životinja.
3) Nadležno tijelo o poduzimanju i ukidanju mjera iz stavka 1. ovoga članka
odmah izvješćuje druge države članice i Europsku komisiju, s razlozima za takve
mjere.

Članak 16.

1) Veterinarski stručnjaci Europske komisije mogu u suradnji s nadležnim tijelom
i trećim zemljama provesti kontrole na licu mjesta kad je to neophodno radi
osiguranja ujednačene primjene propisa.
2) Nadležno tijelo omogućava svu potrebnu pomoć stručnjacima pri izvršavanju
njihovih zadaća te poduzima sve potrebne mjere kako bi se uvažili rezultati
kontrola.

POGLAVLJE V.

*Prijelazne i završne odredbe*

Članak 17.

1) Dodatci A – D tiskani su u prilogu ovoga Pravilnika i njegov su sastavni dio.
2) Posebni propis iz članka 2. stavka 1. ovoga Pravilnika bit će donesen do 30.
lipnja 2009. godine.
3) Posebni propis iz članaka 2. stavka 1., članka 6. stavka 2., članka 14. i
članka 15. stavka 1. ovoga Pravilnika bit će donesen do 31. prosinca 2008.
godine.
4) Posebni propis iz Dodatka B, poglavlja I. točka 6. i Dodatka C točka 4. ovoga
Pravilnika bit će donesen do 31. prosinca 2008. godine.

Članak 18.

1) Ovaj Pravilnik stupa na snagu danom pristupanja Republike Hrvatske u članstvo
Europske unije.
2) Iznimno od stavka 1. ovoga članka, Poglavlje III. ovoga Pravilnika stupa na
snagu osmoga dana od dana objave u »Narodnim novinama«.

Klasa: 011-02/08-01/23
Urbroj: 525-06-08-1
Zagreb, 25. rujna 2008.

Ministar
**mr. sc. Božidar Pankretić**, v. r.

\_\_\_\_\_
1 Pravilnikom se preuzimaju
odredbe Direktive Vijeća br. 90/429/EEZ od 26. lipnja 1990. o zdravstvenim
uvjetima koji se primjenjuju u prometu unutar Zajednice i uvozu u Zajednicu
sjemena svinja domaćih vrsta.
2 Člankom 2. Pravilnika se preuzimaju odredbe članka 2. Direktive
Vijeća 64/432/EEZ od 26. lipnja 1964. o veterinarsko-zdravstvenim problemima
koji utječu na trgovinu govedima i svinjama unutar Zajednice
3 Posebnim propisom će se preuzeti odredbe Direktive Vijeća
2004/68/EZ od 26. travnja 2004. kojom se utvrđuju veterinarsko-zdravstveni
uvjeti za uvoz i provoz Zajednicom određenih živih ungulata, kojom se izmjenjuju
i dopunjuju Direktive 90/426/EEZ i 92/65/EEZ i ukida Direktiva 72/462/EEZ
4 Pravilnikom se preuzimaju odredbe Direktive Vijeća 88/407/EEZ od
14. lipnja 1988. kojom se utvrđuju veterinarsko-zdravstveni uvjeti koji uređuju
trgovinu unutar Zajednice i uvoz duboko smrznutog sjemena domaćih životinja
goveđih vrsta.
5 Posebnim će se propisom preuzeti odredbe Direktive Vijeća
90/425/EEZ od 26. lipnja 1990. o veterinarskim i zootehničkim kontrolama koje se
primjenjuju u trgovini određenim živim životinjama i proizvodima unutar
Zajednice u cilju uspostave unutarnjeg tržišta.
6 Posebnim će se propisom
preuzeti odredbe Direktive Vijeća 90/425/EEZ od 26. lipnja 1990. o veterinarskim
i zootehničkim kontrolama koje se primjenjuju u trgovini određenim živim
životinjama i proizvodima unutar Zajednice u cilju uspostave unutarnjeg tržišta
7 Odluka Vijeća
1999/468EEZ od 28. lipnja 1999. kojom se utvrđuju procedure za primjenu ovlasti
povjerene Europskoj komisiji, koja će se primijeniti izravno danom pristupanja
Republike Hrvatske u Europsku uniju
8 Odluka Vijeća 1999/468EEZ od 28. lipnja 1999. kojom se utvrđuju
procedure za primjenu ovlasti povjerene Europskoj komisiji, koja će se
primijeniti izravno danom pristupanja Republike Hrvatske u Europsku uniju.
9 Posebnim će se propisom
preuzeti odredbe Direktive Vijeća 90/425/EEZ od 26. lipnja 1990. o veterinarskim
i zootehničkim kontrolama koje se primjenjuju u trgovini određenim živim
životinjama i proizvodima unutar Zajednice u cilju uspostave unutarnjeg tržišta
10 Posebnim će se propisom preuzeti odredbe Direktive Vijeća
90/425/EEZ od 26. lipnja 1990. o veterinarskim i zootehničkim kontrolama koje se
primjenjuju u trgovini određenim živim životinjama i proizvodima unutar
Zajednice u cilju uspostave unutarnjeg tržišta

**DODATAK A**

POGLAVLJE I.
Uvjeti za odobravanje centara za sakupljanje sjemena

Centri za sakupljanje sjemena moraju:
1. biti pod stalnim nadzorom veterinara centra;
2. moraju imati najmanje:
(a) nastambe za životinje s prostorijama za izolaciju životinja koje su dale
pozitivne rezultate na testove određene u Dodatku B, Poglavlju II ovoga
Pravilnika, ili koji pokazuju kliničke znakove bolesti,
(b) prostor za uzimanje sjemena uključujući odvojenu prostoriju za čišćenje i
dezinfekciju ili sterilizaciju opreme,
(c) prostoriju za obradu sjemena koja ne mora nužno biti na istoj lokaciji,
(d) prostoriju za skladištenje sjemena koja ne mora nužno biti na istoj
lokaciji;
3. biti izgrađeni ili izolirani tako da se spriječi kontakt sa stokom izvan
centra;
4. biti izgrađeni tako da se nastambe za životinje, prostorije za sakupljanje,
obradu i skladištenje sjemena mogu lako čistiti i dezinficirati;
5. biti izvedeni tako da su životinjske nastambe fizički odvojene od prostorije
za obradu sjemena te da su i jedne i druge odvojene od prostorije za
skladištenje sjemena.

POGLAVLJE II.
Nadzor centara za sakupljanje sjemena

Centri za sakupljanje sjemena moraju:
1. biti pod nadzorom tako da su u njima smještene samo životinje one vrste čije
se sjeme uzima;
2. biti nadzirani na način tako da se vodi evidencija u pisanom ili elektronskom
obliku, svih svinja u centru s detaljnim podacima o pasmini, datumu rođenja te
identifikaciji svake životinje, te evidencija u pisanom ili elektronskom obliku
o svim kontrolama na bolesti i svim cijepljenjima uključujući i podatke o
statusu bolesti/zdravlja za svaku životinju;
3. biti redovito pregledavani od strane službenog veterinara a najmanje dva puta
godišnje, pri čemu se kontroliraju uvjeti za odobravanje i nadzor centra;
4. biti nadgledani na način da je ulaz neovlaštenim osobama spriječen.
Posjetitelji kojima je dozvoljen ulaz moraju ispuniti uvjete koje je odredio
veterinar centra;
5. zaposliti tehničko osoblje koje je odgovarajuće osposobljeno za postupke
dezinfekcije i higijene u pogledu kontrole širenja bolesti;
6. biti nadzirani na način:
(a) da se samo sjeme sakupljeno u odobrenom centru može obrađivati i skladištiti
u odobrenim centrima, bez dolaska u kontakt s bilo kojom drugom pošiljkom
sjemena;
(b) da se sakupljanje, obrada i pohranjivanje sjemena obavlja isključivo na
lokacijama koje su za tu svrhu i namijenjene, i to pod najstrožim higijenskim
uvjetima,
(c) da se svi predmeti koji dolaze u kontakt sa sjemenom donora tijekom uzimanja
i obrade pravilno dezinficiraju ili steriliziraju prije uporabe;
(d) da su proizvodi životinjskog podrijetla koji se koriste u obradi sjemena,
uključujući dodatke ili razrjeđivače, dobiveni iz izvora koji ne predstavljaju
rizik za zdravlje životinja ili su tako obrađeni prije uporabe da je takav rizik
otklonjen;
(e) da su posude za pohranjivanje i posude za prijevoz pravilno dezinficirane
ili sterilizirane prije svakog početka punjenja;
(f) da kriogena tvar koja se koristi nije prethodno uporabljena za druge
proizvode životinjskog podrijetla;
(g) da se svaka serija sjemena, bez obzira na to je li sjeme odvojeno na
pojedinačne doze, mora jasno označiti tako da je moguće odmah utvrditi datum
dobivanja sjemena te pasminu i identifikaciju životinje donora, kao i naziv i
veterinarski kontrolni broj centra prije kojeg treba biti naznačena država
podrijetla po potrebi u obliku šifre.

**DODATAK B**

POGLAVLJE I.
Uvjeti za uvođenje životinja u odobrene centre za sakupljanje sjemena

1. Sve životinje primljene u centar za sakupljanje sjemena:
(a) moraju biti smještene u karantenu u razdoblju od najmanje 30 dana u prostoru
koji je posebno za tu namjenu odobrilo nadležno tijelo i gdje su prisutne samo
životinje najmanje istog zdravstvenog statusa;
(b) prije ulaska u prostor karantene opisan u podtočki (a) ove točke moraju biti
izabrane iz stada ili gospodarstva:
– službeno slobodnih od bruceloze u skladu s uvjetima iz članka 2.4.1. i 2.4.2.
Međunarodnog kodeksa za zdravlje životinja (OIE),
– u kojima tijekom prethodnih 12 mjeseci nije boravila niti jedna životinja koja
je cijepljena protiv slinavke i šapa,
– na kojima u prethodnih 12 mjeseci nisu utvrđeni klinički, serološki ili
virološki dokazi bolesti Aujeszkoga,
– smještenih u području pod ograničenjem u skladu s odredbama propisa koji se
odnose na pojavu bolesti u domaćih svinja.
Životinje je zabranjeno prethodno držati u stadu s nižim zdravstvenim statusom;
(c) prije razdoblja karantene iz podtočke (a) ove točke, a unutar 30 prethodnih
dana, moraju biti podvrgnute sljedećim testovima provedenim u skladu s
relevantnim propisima s negativnim rezultatima:
– reakcija vezanja komplementa za utvrđivanje bruceloze ili puferirani brucela
antigen test,
– serum neutralizacijski ili ELISA test koristeći sve virusne antigene bolesti
Aujeszkoga kod necijepljenih svinja,
– ili ELISA test za G1 antigene bolesti Aujeszkoga u slučaju svinja cijepljenih
G1 markiranim cjepivom,
– ELISA test ili serum neutralizacijski test za dokazivanje prisutnosti klasične
svinjske kuge.
Ako su životinje pozitivne na brucelozu, životinje s negativnim rezultatima
testiranja na istom gospodarstvu smještaju se u karantenu nakon potvrđivanja da
stado ili gospodarstvo podrijetla pozitivnih reaktora ima status slobodnog od
bruceloze.
Nadležno tijelo može odobriti testiranja iz ove podtočke u karanteni, pod
uvjetom da su rezultati poznati prije početka razdoblja karantene u trajanju od
30 dana iz podtočke (a) ove točke;
(d) tijekom posljednjih 15 dana razdoblja karantene određenog u podtočki (a) ove
točke, životinje moraju biti podvrgnute slijedećim testovima s negativnim
rezultatom:
– reakciji vezanja komplementa za utvrđivanje bruceloze ili puferirani brucela
antigen test,
– serum neutralizacijskom ili ELISA testu koristeći sve virusne antigene bolesti
Aujeszkoga kod necijepljenih svinja, ili ELISA testu za G1 antigene bolesti
Aujeszkoga u slučaju svinja cijepljenih G1 markirnim cjepivom.
Ne dovodeći u pitanje odredbe koje se primjenjuju u slučajevima gdje se utvrdi
slinavka i šap ili druge osobito opasne zarazne bolesti, ako je bilo koji od
gore navedenih testova pozitivan, ta se životinja mora odmah odstraniti iz
prostorija za karantenu. U slučaju grupne karantene nadležno tijelo mora
poduzeti sve potrebne mjere kako bi se osiguralo da preostale životinje imaju
zadovoljavajući zdravstveni status prije uvođenja u centar za sakupljanje
sjemena u skladu s ovim Dodatkom.
Ako su životinje pozitivne na brucelozu mora se provesti slijedeći protokol:
(i) pozitivni serum mora se podvrgnuti serum aglutinacijskom testu kao i testu
navedenom u prvoj alineji ove podtočke ako nije proveden,
(ii) mora se provesti epidemiološko istraživanje na gospodarstvu podrijetla
životinja koje su reagirale,
(iii) na pozitivnim životinjama mora se provesti druga serija testova (puferirani
brucela antigen test, sero-aglutinacija, RVK) na uzorcima prikupljenim nakon
više od sedam dana nakon prvog prikupljanja.
Sumnja na brucelozu biti će potvrđena ili isključena na temelju rezultata
pretraživanja provedenog na gospodarstvima podrijetla i usporedbe rezultata
dvije serije testova.
Kad je sumnja na brucelozu isključena, životinje koje su bile negativne na prvom
testu mogu se uvesti u centar. Životinje pozitivne na jedan od testova mogu se
uvesti ako dvije serije testova (buferirani brucela antigen test, sero-aglutinacija,
RVK) provedene u intervalu od najmanje sedam dana daju negativan rezultat.
2. Svi testovi moraju biti provedeni od odobrenog nadležnog tijela.
3. Životinje mogu biti uvedene u centar za sakupljanje sjemena uz odobrenje koji
izdaje veterinar centra. Sva premještanja životinja, u i iz centra, moraju biti
evidentirana.
4. Niti jedna životinja koja se uvodi u centar za sakupljanje sjemena ne smije
pokazivati kliničke znakove bolesti na dan uvođenja. Ne dovodeći u pitanje točku
5. ovoga Poglavlja, sve životinje moraju dolaziti izravno iz karantenskog
objekta kako je navedeno u točki 1. podtočki (a) ovoga Poglavlja, koji na dan
dopreme udovoljava slijedećim uvjetima:
(a) koji nije smješten u području pod ograničenjem u skladu s odredbama propisa
koji se odnose na pojavu bolesti u domaćih svinja.
(b) u kojem nije bilo kliničkih, patoloških ili seroloških znakova bolesti
Aujeszkoga utvrđenih u zadnjih 30 dana.
5. Ako su bili ispunjeni uvjeti iz točke 4. ovoga Poglavlja i provedena rutinska
testiranja iz Poglavlja II ovoga Dodatka tijekom prethodnih 12 mjeseci,
životinje mogu biti premještene iz jednog centra za sakupljanje sjemena u drugi
jednakog zdravstvenog statusa bez prethodne karantene ili testiranja ako je
premještaj izravan. Životinja ne smije dolaziti u izravan ili neizravan kontakt
s papkarima nižeg zdravstvenog statusa, a korištena prijevozna sredstva moraju
biti dezinficirana prije uporabe.
6. U slučaju trgovine s državama članicama Europske unije, životinje moraju
pratiti certifikat sukladan modelu 2 Dodatka F posebnog propisa o zdravstvenim
uvjetima koji utječu na trgovinu govedima i svinjama unutar Zajednice11, a
dezinfekcija prijevoznih sredstava mora biti potvrđena u odjeljku C točki 4. kao
jedna od dodanih slijedećih jamstava u odnosu na njihov status:
– životinje moraju potjecati izravno iz centra za sakupljanje sjemena koji
udovoljava uvjetima ovoga Pravilnika12
– životinje moraju dolaziti izravno iz karantene te moraju biti ispunjeni uvjeti
prihvata u centru za sakupljanje sjemena određeni u Poglavlju I Dodatka B ovoga
Pravilnika13
– životinje dolaze izravno sa gospodarstva na kojem su podvrgnute protokolu
predkarantenskog prihvata i udovoljavaju uvjetima karantenskog prihvata
propisanog u Dodatku B, Poglavlju I, točki 1. podtočkama (b) i (c) i točki 2.
ovoga Pravilnika14

POGLAVLJE II.
Obvezni rutinski testovi za životinje koji se drže u odobrenim centrima za
sakupljanje sjemena

1. Sve životinje koje se drže u odobrenom centru za sakupljanje sjemena moraju
biti podvrgnute sljedećim testovima s negativnim rezultatom:
(a) serum neutralizacijski ili ELISA test koristeći sve virusne antigene bolesti
Aujeszkoga kod necijepljenih svinja, ili ELISA test za G1 antigene bolesti
Aujeszkoga u slučaju svinja cijepljenih G1 markirnim cjepivom;
(b) reakcija vezanja komplementa za utvrđivanje bruceloze ili puferirani brucela
antigen test,
(c) ELISA test ili serum neutralizacijski test za dokazivanje prisutnosti
protutijela klasične svinjske kuge.
Navedeni testovi moraju biti provedeni:
Na svim životinjama kada se otpremaju iz centra ali ne kasnije od 12 mjeseci
nakon uvođenja, u slučaju ako nisu napuštale centar prije isteka navedenog
razdoblja.Uzorkovanje se može provesti na klaonici;
ili
na 25% životinja u centru koja su testiraju svaka tri mjeseca.
U ovom slučaju veterinar centra mora osigurati da su uzeti uzorci
reprezentativni u odnosu na cijelu populaciju centra, a posebno u odnosu na
starost grupe i smještaj nerastova. Veterinar centra mora osigurati da sve
životinje budu testirane najmanje jednom tijekom njihovog boravka u centru ili
najmanje svakih 12 mjeseci ukoliko borave u centru više od godine dana.
2. Svi testovi moraju biti provedeni u odobrenom laboratoriju.
3. Ukoliko provedeni testovi dadu pozitivan rezultat životinja mora biti
izolirana, a od nje uzeto sjeme nakon zadnjeg negativnog testa se ne smije
staviti u promet.
Sjeme dobiveno od svih ostalih životinja u centru od datuma kad je pozitivni
test proveden mora se posebno pohraniti i ne može se staviti u promet sve dok
centar ponovo ne stekne svoj zdravstveni status.
\_\_\_\_\_\_
11 Posebnim će se propisom
preuzeti odredbe Direktive Vijeća 64/432 od 26. lipnja 1964. godine o
veterinarsko-zdravstvenim uvjetima koji utječu na trgovinu govedima i svinjama
unutar Zajednice
12 Pravilnikom se preuzimaju odredbe Direktive Vijeća br. 90/429/EEZ
od 26. lipnja 1990. o zdravstvenim uvjetima koji se primjenjuju u prometu unutar
Zajednice i uvozu u Zajednicu sjemena svinja domaćih vrsta.
13 Poglavljem I Dodatka B ovoga Pravilnika preuzimaju se odredbe
Direktive Vijeća br. 90/429/EEZ od 26. lipnja 1990. o zdravstvenim uvjetima koji
se primjenjuju u prometu unutar Zajednice i uvozu u Zajednicu sjemena svinja
domaćih vrsta.
14 Dodatkom B, Poglavljem I, točkom 1. podtočkama (b) i (c) i točki
2. ovoga Pravilnika preuzimaju se odredbe Direktive Vijeća br. 90/429/EEZ od 26.
lipnja 1990. o zdravstvenim uvjetima koji se primjenjuju u prometu unutar
Zajednice i uvozu u Zajednicu sjemena svinja domaćih vrsta.

**DODATAK C**

Uvjeti kojima mora udovoljavati sjeme sakupljeno u odobrenim centrima za promet
između država članica Europske unije

1. Sjeme mora biti dobiveno od životinja koje:
(a) ne pokazuju kliničke znakove bolesti na dan uzimanja sjemena;
(b) nisu cijepljene protiv slinavke i šapa;
(c) ispunjavaju uvjete iz Dodatka B, Poglavlja I ovoga Pravilnika;
(d) se ne smiju koristiti za prirodni pripust;
(e) se drže u centrima za sakupljanje sjemena koji se ne nalaze u području pod
ograničenjem u skladu s propisima o zaraznim bolestima domaćih svinja;
(f) su se nalazile u centrima za sakupljanje u kojem tijekom 30 dana prije
uzimanja sjemena nije bolesti Aujeszkoga.
2. Sjemenu se nakon završnog razrjeđivanja mora dodati učinkovita kombinacija
antibiotika posebno protiv leptospiroza i mikoplazmi. U slučaju smrznutog
sjemena antibiotici se moraju dodati prije nego se sjeme smrzne. Navedena
kombinacija mora imati učinak koji je najmanje istovjetan sljedećim
koncentracijama:
ne manje od: 500 µg streptomicina po ml konačnog razrjeđenja,
500 IU penicilina po ml konačnog razrjeđenja,
150 µg linkomicina po ml konačnog razrjeđenja,
300 µg spektinomicina po ml konačnog razrjeđenja.
Odmah po dodavanju antibiotika razrijeđeno se sjeme mora držati na temperaturi
od najmanje 15 ºC u razdoblju ne kraćem od 45 minuta.
3. Sjeme namijenjeno prometu unutar država članica Europske unije mora:
(a) biti prije otpreme skladišteno kako je to određeno u u Dodatku A,
Poglavljima I i II ovoga Pravilnika;
(b) se prevoziti do države odredišta u posudama koje su bile očišćene i
dezinficirane ili sterilizirane prije uporabe te koje su zapečaćene prije
otpreme iz odobrenih skladišnih prostorija.
4. Nadležno tijelo može odbiti prihvat sjemena iz centara za sakupljanje sjemena
u kojima se nalaze nerastovi koji su cijepljeni protiv bolesti Aujeszkoga, na
područje ili dio područja zemlje kad je navedeno područje slobodno od bolesti
Aujeszkoga u skladu s člankom 10. Pravilnika o veterinarsko-zdravstvenim
uvjetima za stavljanje u promet goveda i svinja (»Narodne novine«, broj 69/06).15
\_\_\_\_\_\_
15 Člankom 10. Pravilnika se
preuzimaju odredbe Direktive Vijeća 64/432/EEZ od 26. lipnja 1964 godine o
veterinarsko-zdravstvenim uvjetima koji utječu na trgovinu govedima i svinjama
unutar Zajednice.

DODATAK D

![](dodatni/348628.gif)

Pravilnik, NN 112/2008-3267
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)